Zsóri Dániel találata bekerült a legjobb három közé az év góljáért járó Puskás-díj szavazásán, adta hírül hétfőn a Nemzetközi Labdarúgó Szövetség (FIFA) honlapjára hivatkozva az MTI.

A 18 éves labdarúgó – aki időközben a MOL Fehérvár FC-hez igazolt a Debrecen színeiben február 16-án, a Ferencváros elleni hazai bajnoki találkozón lőtte emlékezetes gólját. A 81. percben csereként állt be élete első NB I-es mérkőzésére, és a 93. percben, 15 méterről a kapu jobb alsó sarkába ollózott, megszerezve csapatának a győzelmet.

Zsóri gólján kívül a kolumbiai Juan Fernando Quintero (River Plate) és az ötszörös aranylabdás argentin Lionel Messi (FC Barcelona) gólja került be a legjobb háromba.

Zsóri az első magyar a díj történetében, aki szerepelt a 10-es jelöltlistán, amire két hétig lehetett szavazni. A három legtöbb szavazatot begyűjtő gól közül egy legendás játékosokból álló zsűri választja majd ki a győztest, aki szeptember 23-án, a milánói Scalában veheti át az elismerést.